CELEX: C2005/057/59
Language: el
Date: 2005-03-05 00:00:00
Title: Υπόθεση T-495/04: Προσφυγή της εταιρίας Belfass κατά του Συμβουλίου της Ευρωπαϊκής Ενώσεως που ασκήθηκε στις 23 Δεκεμβρίου 2004

5.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 57/34
            
         Προσφυγή της εταιρίας Belfass κατά του Συμβουλίου της Ευρωπαϊκής Ενώσεως που ασκήθηκε στις 23 Δεκεμβρίου 2004
   (Υπόθεση T-495/04)
   (2005/C 57/59)
   Γλώσσα διαδικασίας: η γαλλική
   Η εταιρία Belfass, με έδρα τις Βρυξέλλες, εκπροσωπούμενη από τον Lucas Vogel, δικηγόρο, άσκησε ενώπιον του Πρωτοδικείου των Ευρωπαϊκών Κοινοτήτων στις 23 Δεκεμβρίου 2004 προσφυγή κατά του Συμβουλίου της Ευρωπαϊκής Ενώσεως.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση που εξέδωσε η Γενική Γραμματεία του Συμβουλίου της Ευρωπαϊκής Ενώσεως, με την οποία απορρίφθηκαν οι δύο υποβληθείσες από την προσφεύγουσα προσφορές, στο πλαίσιο της προσκλήσεως για υποβολή προσφορών UCA 033/04, με σκοπό την ανάθεση της συμβάσεως για τις παροχές καθαρισμού και συντηρήσεως των δύο κτιρίων γραφείων που βρίσκονται στις Βρυξέλλες·
            
         
               —
            
            
               να υποχρεώσει το καθού να καταβάλει αποζημίωση 1 481 317,65 ευρώ, νομιμοτόκως προς 7 % ετησίως, από της ασκήσεως της παρούσας προσφυγής, με τη ρητή επιφύλαξη μεταγενέστερης προσαυξήσεως, μειώσεως ή διευκρινίσεως·
            
         
               —
            
            
               να καταδικαστεί το καθού στα δικαστικά έξοδα.
            
         Λόγοι ακυρώσεως και κύρια επιχειρήματα:
   
   Η προσφεύγουσα στην παρούσα υπόθεση, εταιρία ειδικευμένη στον καθαρισμό γραφείων η οποία διασφαλίζει τον καθαρισμό, από την 1η Ιανουαρίου 1998, ορισμένων γραφείων της Γενικής Γραμματείας του Συμβουλίου, προσβάλλει τιν απόρριψη, εκ μέρους του καθού, δύο υποβληθεισών από την προσφεύγουσα προσφορών, στο πλαίσιο διαγωνισμού για τη σύναψη συμβάσεως καθαρισμού και διαφόρων προς εκτέλεση εργασιών στα κτίρια «Woluwé Heights» (ομάδα κτιρίων 1) και «Frère Orban» (ομάδα κτιρίων 2) αντιστοίχως.
   Προς στήριξη των αξιώσεών της, η προσφεύγουσα προβάλλει:
   
               —
            
            
               Την εν προκειμένω ύπαρξη πρόδηλης πλάνης εκτιμήσεως, καθόσον, για την απορριπτική απόφαση σχετικά με την ομάδα κτιρίων 1, το καθού υποστηρίζει ότι ο μέσος ωριαίος μισθός που απορρέει από την εν λόγω προσφορά είναι κατώτερος του ελαχίστου μισθού που προβλέπει η Union générale belge du nettoyage για την κατηγορία 1Α, την 1η Ιουλίου 2004, ενώ από την ακριβή ανάλυση των αριθμητικών στοιχείων της προσφοράς της προσφεύγουσας προκύπτει ότι ο μέσος ωριαίος μισθός που απορρέει συναφώς είναι ανώτερος του ελαχίστου ποσού που έχει καθορίσει η Union générale belge du nettoyage·
            
         
               —
            
            
               Την προσβολή των αρχών της χρηστής διοικήσεως και της απαγορεύσεως των διακρίσεων, καθώς και την εν προκειμένω ύπαρξη πρόδηλης πλάνης εκτιμήσεως, καθόσον η προσφορά που αφορά την ομάδα κτιρίων 2 απορρίφθηκε, χωρίς περαιτέρω εξέταση, για τον λόγο μόνον ότι ο συνολικός αριθμός των προβλεπομένων στην εν λόγω προσφορά ωρών εργασίας είναι κατώτερος πλέον του 12,5 % του μέσου όρου ωρών που απορρέουν από τις άλλες συλλεγείσες για την εν λόγω σύμβαση προσφορές, ενώ κάνοντας δεκτό το κριτήριο αυτό, η προσβαλλομένη απόφαση ευνοεί τις επαχθέστερες προσφορές που προβλέπουν τη χρέωση υψηλού αριθμού ωρών, χωρίς αντικειμενική χρησιμότητα.